b'\n_START_ARTICLE_\nJavier Hern\xc3\xa1ndez Balc\xc3\xa1zar\n_START_SECTION_\nChivas de Guadalajara\n_START_PARAGRAPH_\nHern\xc3\xa1ndez se je rodil v Guadalajari, Jalisco, in se vrstam lokalnega kluba C.D. Guadalajara pridru\xc5\xbeil \xc5\xbee pri 9 letih. V sezoni 2005/06 je pri\xc4\x8del nastopati za ni\xc5\xbejeliga\xc5\xa1ko mo\xc5\xa1tvo Chivasov, Chivas Coras iz Tepica. Za Guadalajaro je debitiral v Aperturi 2006 proti Necaxi. Hern\xc3\xa1ndez je na igri\xc5\xa1\xc4\x8de pri\xc5\xa1el v 82. minuti ob izidu 3-0 in \xc5\xbee \xc4\x8dez pet minut dosegel \xc5\xa1e \xc4\x8detrti zadetek za Chivase. To je bil sicer njegov edini zadetek za Chivase v sedmih nastopih v sezoni 2006/07. V sezoni 2007/08 je pri\xc5\xa1el na zelenico sedemkrat, a nobenkrat ni zatresel mre\xc5\xbee nasprotnika._NEWLINE_V Aperturi 2008 je za Chivase zaigral na 10 tekmah in ostal brez dose\xc5\xbeenega zadetka, se je pa zato v Clausuri 2009 iz 15 tekem 4-krat vpisal med strelce. V Aperturi je povsem presegel vse svoje dotedanje strelske dose\xc5\xbeke, saj je z 11 zadetki s 17 tekem kon\xc4\x8dal na 3. mestu lestvice strelcev. V se\xc5\xa1tevku lestvice strelcev je do prestopa v Anglijo z 10 zadetki iz 11 tekem \xc5\xa1e dr\xc5\xbeal 1. mesto (gre za se\xc5\xa1tevek sezone 2009/10, torej Clausura in Apertura skupaj).\n_START_SECTION_\nManchester United\n_START_PARAGRAPH_\n8. aprila 2010 je Hern\xc3\xa1ndez privolil v prestop k angle\xc5\xa1kemu prvoliga\xc5\xa1u Manchester Unitedu. Od\xc5\xa1kodnina zanj zaradi postopka pridobivanja delovnega dovoljenja ni bila razkrita. Ekipi Uniteda se je Hern\xc3\xa1ndez uradno pridru\xc5\xbeil 1. julija 2010. Hern\xc3\xa1ndez je pogodbo podpisal 8. aprila, 7. aprila pa je na Old Traffordu spremljal pirovo zmago Uniteda nad Bayern M\xc3\xbcnchenom. Del Hern\xc3\xa1ndezovega dogovora z Unitedom je bila tudi prijateljska tekma med Unitedom in Chivasi na njihovem novem stadionu s 45.000 sede\xc5\xbei. 27. maja 2010 so pristojni uradniki Hern\xc3\xa1ndezu odobrili delovno dovoljenje, tako da je prestop zdaj \xc5\xbee uraden, vseeno pa mladi Mehi\xc4\x8dan do 1. julija \xc5\xa1e ni \xc4\x8dlan Uniteda.\n_START_SECTION_\nMehika U-20\n_START_PARAGRAPH_\nHern\xc3\xa1ndez je bil eden od 21 igralcev, ki so Mehiko zastopali na Svetovnem prvenstvu U-20 2007. Na prvenstvu v Kanadi je nosil dres s \xc5\xa1tevilko 11.\n_START_SECTION_\nMehika\n_START_PARAGRAPH_\nHern\xc3\xa1ndez je v \xc4\x8dlanski reprezentanci Mehike debitiral 30. septembra 2009, tedaj je ob porazu z 1\xe2\x80\x932 proti Kolumbiji prispeval eno podajo. 24. februarja 2010 se je prvi\xc4\x8d vpisal med strelce na mednarodni tekmi, proti Boliviji je dosegel dva zadetka in prispeval podajo ob zadetku Braulia Lune. 3. marca 2010 je se je tretji\xc4\x8d v reprezentan\xc4\x8dnem dresu veselil zadetka, Mehiko je povedel v vodstvo proti Novi Zelandiji z 1\xe2\x80\x930, kon\xc4\x8dni izid je bil nato 2\xe2\x80\x930. \xc4\x8cez natanko dva tedna, 14. marca 2010, se je veselil \xc5\xbee svojega \xc4\x8detrtega reprezentan\xc4\x8dnega zadetka, dosegel je odlo\xc4\x8dilni zadetek Mehi\xc4\x8danov ob zmagi z 2\xe2\x80\x931 nad Severno Korejo. 26. maja 2010 je z glavo dosegel tola\xc5\xbeilni zadetek ob porazu proti Nizozemski, izid je bil 1\xe2\x80\x932.  30. maja 2010 je znova zatresel mre\xc5\xbeo na reprezentan\xc4\x8dni tekmi, tokrat je dvakrat zadel ob zmagi svojega mo\xc5\xa1tva s 5\xe2\x80\x931 proti izbrani vrsti Gambije. Dobre predstave in predvsem zelo u\xc4\x8dinkovita igra sta pri selektorju Javierju Aguirreju u\xc4\x8dinkovali pozitivno, saj ga je ta ne le vpoklical za Svetovno prvenstvo 2010, temve\xc4\x8d ga je \xc5\xbee na prvi tekmi Mehi\xc4\x8danov proti gostiteljem Ju\xc5\xbeni Afriki poslal v igro, sicer kot menjavo za Guillerma Franca v 73. minuti. 17. junija 2010 se je na drugi tekmi Mehi\xc4\x8danov v skupini A vpisal med strelce in tako pri 22 letih dosegel svoj prvi zadetek na Svetovnem prvenstvu. Na zelenico je znova pri\xc5\xa1el s klopi ter na\xc4\x8del mre\xc5\xbeo Francije, ki je pred Mehiko klonila z rezultatom 0\xe2\x80\x932. Mehika se je po porazu z Urugvajem kot drugouvr\xc5\xa1\xc4\x8dena reprezentanca skupine A uvrstila v osmino finala, kjer se je pomerila z Argentino. Kon\xc4\x8dni izid je bil 3\xe2\x80\x931 v korist Argentincev, tola\xc5\xbeilni zadetek za Mehi\xc4\x8dane je dosegel prav Hern\xc3\xa1ndez v 71. minuti.\n_START_SECTION_\nZasebno \xc5\xbeivljenje\n_START_PARAGRAPH_\nHern\xc3\xa1ndez je sin biv\xc5\xa1ega nogometa\xc5\xa1a Javierja Hern\xc3\xa1ndeza Guti\xc3\xa9rreza, ki je igral za Estudiantes Tecos in je zastopal Mehiko na Svetovnem prvenstvu 1986. Tudi njegov ded Tom\xc3\xa1s Balc\xc3\xa1zar je bil nogometa\xc5\xa1, bil je \xc4\x8dlan Guadalajare in je Mehiko zastopal na Svetovnem prvenstvu 1954. V razmerju je z mehi\xc5\xa1ko igralko in pevko Camilo Sodi.\n_START_SECTION_\nVzdevek\n_START_PARAGRAPH_\nHern\xc3\xa1ndezov vzdevek je Chicharito, kar pomeni mali grahek. Vzdevek je \xc5\xa1ala na ra\xc4\x8dun o\xc4\x8detovega vzdevka, ki je bil zaradi svojih zelenih o\xc4\x8di znan kot Chicharo (grah).'